**NÁRODNÁ RADA SLOVENSKEJ REPUBLIKY**

**III. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Návrh

Zákon

z ......................2005,

**ktorým sa mení a dopĺňa zákon č. 85/2005 Z. z. o politických stranách a politických hnutiach a o zmene a doplnení zákona č. 39/1993 Z.z. o Najvyššom kontrolnom úrade Slovenskej republiky v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

**Zákon č. 85/2005 Z. z. o politických stranách a politických hnutiach sa mení a dopĺňa takto:**

V § 30 ods. 1 sa na konci pripája veta, ktorá znie:

„Výročnú správu za predchádzajúci kalendárny rok v rovnakej lehote predkladá strana aj Najvyššiemu kontrolnému úradu Slovenskej republiky.“.

**Čl. II**

**Zákon č. 39/1993 Z. z. o Najvyššom kontrolnom úrade Slovenskej republiky v znení zákona č. 458/2000 Z.z, zákona č. 559/2001 Z.z. a zákona č. 385/2004 Z.z.**

**sa dopĺňa takto:**

V § 2 ods. 1 písm. b) sa za slová „Slovenskej republiky,“ vkladajú slová „politických strán a politických hnutí,“.

**Čl. IÍI**

Tento zákon nadobúda účinnosť 1. septembra 2005.

##### D ô v o d o v á s p r á v a

#### Všeobecná časť

Návrh zákona je reakciou na predloženie návrhu ústavného zákona, ktorým sa dopĺňa Ústava Slovenskej republiky. Predmetným návrhom ústavného zákona je zabezpečenie kontroly financovania a hospodárenia politických strán a hnutí zo strany Najvyššieho kontrolného úradu Slovenskej republiky (ďalej len „NKÚ).

V prípade schválenia novely Ústavy SR je potrebné doplniť oprávnenie NKÚ kontrolovať politické strany a hnutia aj v zákone č. 39/1993 Z.z. o Najvyššom kontrolnom úrade Slovenskej republiky v znení neskorších predpisov a upraviť povinnosť politických strán a hnutí predkladať výročné správy NKÚ.

Nezávislosť NKÚ je garantovaná Ústavou SR a personálnym obsadením úradu, nakoľko sedemročné funkčné obdobie predsedu a podpredsedov NKÚ prekrýva takmer dve volebné obdobia. Je preto zrejmé, že sa v politickej oblasti dosiahne vyššia transparentnosť vo verejnom živote, efektívnejšie zisťovanie a postihovanie chýb vo financovaní politických strán a súčasne sa obmedzí falošná kolegialita pri výkone kontroly, keďže kontrola nebude vykonávaná samotnými predstaviteľmi politických strán.

Návrh zákona je v súlade s Ústavou SR.

Vzhľadom na doložku zlučiteľnosti návrhu zákona s právom Európskych spoločenstiev s právom Európskej únie nie je možné vypracovať tabuľku zhody ani aproximačnú prílohu.

**Osobitná časť**

**K čl. I**

Navrhuje sa doplniť povinnosť politických strán a hnutí predkladať výročné správy aj Najvyššiemu kontrolnému úradu Slovenskej republiky.

**K čl. II**

Navrhuje doplniť oprávnenie NKÚ kontrolovať politické strany a hnutia v ustanovení § 2 ods. 1 písm. b) zákona č. 39/1993 Z.z. o Najvyššom kontrolnom úrade Slovenskej republiky v znení neskorších predpisov

**K čl. III**

Navrhuje sa účinnosť zákona 1. septembra 2005.

**Doložka zlučiteľnosti**

**návrhu zákona s právom Európskych spoločenstiev a s právom Európskej únie**

1. Navrhovateľ zákona: skupina poslancov Národnej rady Slovenskej republiky

2. Názov návrhu zákona: zákon ktorým sa mení a dopĺňa zákon č. 85/2005 Z. z. o politických stranách a politických hnutiach a o zmene a doplnení zákona č. 39/1993 Z.z. o Najvyššom kontrolnom úrade Slovenskej republiky v znení neskorších predpisov

3. Záväzky Slovenskej republiky vo vzťahu k Európskym spoločenstvám a k Európskej únií: žiadne

4. Problematika zákona nie je v práve Európskeho spoločenstva upravená.

5. Stupeň zlučiteľnosti návrhu zákona s právom Európskych spoločenstiev s právom Európskej únie: bezpredmetné

**Doložka finančných, ekonomických a environmentálnych vplyvov**

**I. Odhad dopadov na štátny rozpočet, rozpočty obcí a VÚC**

Návrh zákona, ktorým sa mení a dopĺňa zákon č. 85/2005 Z. z. o politických stranách a politických hnutiach a o zmene a doplnení zákona č. 39/1993 Z.z. o Najvyššom kontrolnom úrade Slovenskej republiky v znení neskorších predpisov nebude mať dopad na štátny rozpočet.

Návrh zákona nemá žiadny dopad na rozpočty obcí a vyšších územných celkov.

**II. Odhad dopadov na zamestnanosť**

Návrh zákona nebude mať dopad na zamestnanosť.

**III. Odhad dopadov na životné prostredie**

Predkladaný návrh novely zákona nemá vplyv na životné prostredie.